Ingvar Sigurgeirsson , Elsa Eiríksdóttir , & Ingólfur Ásgeir Jóhannesson . ( 2018 ) . Kennsluaðferðir í 130 kennslustundum í framhaldsskólum . Í Hjördís Þorgeirsdóttir og Þuríður J. Jóhannsdóttir ( ritstjórar ) , Framhaldsskólinn í brennidepli : Netla – veftímarit um uppeldi og menntun : Sérrit . Reykjavík : Menntavísindastofnun Háskóla Íslands . Í þessari grein er brugðið upp mynd af kennsluaðferðum sem framhaldsskólakennarar notuðu í 130 kennslustundum og því hvaða aðferðir voru algengastar í ólíkum námsgreinum eða námsgreinasviðum . Gerð er grein fyrir ýmsum líkönum sem hafa verið notuð við að flokka kennsluaðferðir , svo sem flokkun í kennarastýrðar ( e. teacher-centered ) eða nemendamiðaðar ( e. student-centered ) aðferðir og flokkun eftir því hvers konar kenningaramma um nám aðferðirnar byggjast á . Líkan sem hefur birst í bókinni Litróf kennsluaðferðanna var notað til að greina kennsluaðferðirnar og var einnig lagt mat á notagildi þess . Rannsóknargögn voru vettvangslýsingar úr 130 kennslustundum sem fylgst var með í rannsókninni Starfshættir í framhaldsskólum á árunum 2013 og 2014 . Langflestar kennsluaðferðirnar féllu í tvo flokka , það er útlistunarkennslu annars vegar og þjálfunaræfingar og skrifleg verkefni hins vegar . Kennsluaðferðir voru nokkuð ólíkar eftir greinum og skáru íslenska og iðn - og starfsnámsgreinar sig talsvert úr fyrir fjölbreytni aðferða . Einsleitust var kennslan í stærðfræði . Í ljós kom að líkanið sem lagt var upp með til að skoða kennsluaðferðirnar náði betur yfir vel skilgreindar aðferðir en þær stundir þar sem beitt var flóknum eða samsettum aðferðum . Greining á kennsluaðferðum hefur hagnýtt gildi með tilliti til stefnumörkunar og notkunar í kennaramenntun , og fræðilegt gildi í umræðu um kennsluaðferðir og flokkun þeirra .